Principala sarcină a Rusiei este de a obţine victoria pe câmpul de luptă din Ucraina cu pierderi minime de trupe, a declarat marţi Andrei Belousov, nominalizat de preşedintele rus Vladimir Putin pentru funcţia de ministru al apărării în locul lui Serghei Şoigu, relatează Reuters, potrivit news.ro.
Rusia ar trebui să folosească toate instrumentele avansate şi eficiente din arsenalul său pentru a asigura o astfel de victorie, a spus el, adăugând că trebuie să se asigure că cheltuielile pentru apărare sunt folosite mai eficient.
Belousov, un economist pe care Putin l-a nominalizat în mod neaşteptat duminică pentru a-l înlocui pe Serghei Şoigu, a declarat că sectorul militar are nevoie de mai multă eficienţă şi inovaţie.
"Inamicul învaţă rapid. Situaţia legată de utilizarea noilor tehnologii se schimbă literalmente în fiecare săptămână. Şi aici nu trebuie doar să învăţăm, ci trebuie să devansăm inamicul", a declarat Belousov.
El a precizat că Rusia trebuie să elaboreze "noi metode de purtare a războiului".
Belousov, care nu are experienţă militară, a fost însărcinat de Putin să maximizeze eficienţa economiei de război a Rusiei, în timp ce trupele Moscovei încearcă să pătrundă mai adânc în Ucraina în cel de-al treilea an de conflict.
El a fost numit în contextul unui scandal major de corupţie la Ministerul Apărării, care s-a extins marţi, odată cu arestarea unui alt oficial de rang înalt.